En nordmand der mandag aften blev meldt savnet, er tirsdag morgen fundet i god behold. Manden kan ikke huske hvor han har været henne.

En midaldrende nordmand satte sin kone af mandag aften, ved deres hotel i Aalborg. Manden kørte derefter af sted i bilen, for at parkere den i en parkeringskælder. Da manden ikke dukkede op, blev han meldt savnet af konen. Nordjyllands Politi ledte sent mandag aften efter manden i og omkring parkeringskælderen, men måtte give fortabt. Tirsdag morgen kunne en taxachauffør melde, at han havde fundet manden, kørende rundt i Nørresundby. Vagtchefen hos Nordjyllands Politi Poul Badsberg oplyser, at manden sandsynligvis har været udsat for et hukommelsessvigt, noget han tidligere har lidt af.